Die wêreld in foto's – 1 September 2017 | Maroela Media
Die wêreld in foto's – 1 September 2017
Paaie tussen Casaccia en Vicosoprano in Switserland is gesluit nadat 'n donderstorm 'n nuwe modderstorting in die suidooste van die land veroorsaak het. Storms het die afgelope ruk groot skade in die omgewing aangerig. Agt mense het ná 'n onlangse modderstorting vermis geraak en die vermoede bestaan dat hulle dood is. (Foto: Giancarlo Cattaneo/Keystone, AP)
'n Brand het Vrydag by 'n skoenfabriek in Karachi in Pakistan uitgebreek. Vyf mense, onder wie drie brandbestryders, het beserings opgedoen. (Foto: Masroor, Xinhua)
Pres. Doris Leuthard van Switserland praat tydens 'n konferensie in Indië. Leuthard is tans met 'n driedag-staatsbesoek in Indië. (Foto: Manish Swarup, AP)
'n Prokureur daag by die hooggeregshof in Nairobi in Kenia op. Raila Odinga, die land se veteraanopposisieleier, het pres. Uhuru Kenyatta se herverkiesing tot president in Augustus in dié hof betwis waar daar Vrydag uitspraak gelewer is. Die hof het die verkiesing ongeldig verklaar. (Foto: Ben Curtis, AP)
Treine in Bangladesj is oorvol weens die Moslem-vakansie, Eid al-Adha, wat voorlê. Talle mense is op pad huis toe vir dié vakansie. Die fees herdenk die verhaal van Abraham en sy bereidwilligheid om sy seun te offer as 'n daad van gehoorsaamheid aan God. (Foto: A.M. Ahad)